JY LEES NOU Twee koue fronte bring reën, sneeu na die Kaap
2341 keer gelees
Twee agtereenvolgende koue fronte sal na verwagting vanaf Donderdag 20 Mei sorg vir sneeu, lae temperature en winderige omstandighede in die Wes-Kaap voordat dit ooswaarts oor die res van die suidelike gedeeltes van Suid-Afrika beweeg, waarsku die Suid-Afrikaanse Weerdiens.
Vanaf Donderdagoggend sal wydverspreide reënbuie oor die suidwestelike en westelike gedeeltes van die Wes-Kaap voorkom. Dit sal gedurende die middag en aand na die suidelike gedeeltes van die Noord-Kaap en westelike gedeeltes van die Oos-Kaap versprei.
Sterk noordwestelike winde van 50 km/h en 70 km/h word oor die Noord-Kaap, Wes-Kaap en Oos-Kaap verwag, wat dit moeilik kan maak om te bestuur.
'n Tweede koue front sal op Vrydag 21 Mei verdere reën en ligte sneeu na die Wes-Kaap bring. Temperature in die binneland sal ook daal. Die koue fronte sal KwaZulu-Natal, Mpumalanga en Gauteng gedurende die naweek bereik.
Die weerdiens waarsku veeboere om voorsorg te tref ten einde verliese weens die koue, nat en winderige omstandighede te verhinder.